Ifølge Peter Madsens første forklaring havde han sat Kim Wall af på Refshaleøen som aftalt.
Sidenhen har han flere gange ændret den forklaring. Blandt andet fortalte han politiet under en afhøring, at Kim Wall døde, da hun fik den 70 kilo tunge ubådsluge i hovedet. Efterfølgende "begravede" han hende til søs.
Forklaringen, som han fastholder nu, er den tredje, som han kom med til politiet den 14. oktober. Ifølge den forklaring døde Kim Wall som følge af farlige gasser i ubåden. Ved denne afhøring erkendte Peter Madsen, at han havde parteret Kim Wall, inden han smed ligdelene i vandet.